Masafer Yatta

Masafer Yatta er et område sør på Vestbredden og som de siste tiårene har bestått av små palestinske bosettinger. Tradisjonelt har Masafer Yatta vært benyttet som sesongbeite av beduiner som i hovedsak har bodd i huler. I 1981 opprettet Israel et militært øvingsfelt på ca. 3000 hektar i området, men uten å stenge området for beduinene. Etter Oslo-avtalen tilhører Masafer Yatta C-området som Israel skal ha full sivil og militær kontroll over. Likefullt har området blitt et symbol på et ønske om palestinske selvråderett, og det har blitt etablert bygninger og små landsbyer uten tillatelse fra israelske myndigheter. Blant disse er et antall bygget med finansiell støtte fra EU. I 1999 fikk de fleste av innbyggerne beskjed om å evakuere området. Evakueringsordren ble klaget inn til rettsapparatet, noe som fikk israelsk høyesterett til å beordre IDF om å avvente evakuering av innbyggerne. Etter lange rettslige prosesser ble det i 2013 utstedt ny ordre om evakuering av bosettingene. I 2022 ble innbyggernes anke endelig forkastet av høyesterett. I rettsavgjørelsen ble IDF gitt medhold i påstandene om at det ikke eksisterte noen permanente bosettinger i området før opprettelsen av skytefeltet, dette basert på flyfoto fra 1980-årene som ikke viste bygninger som indikerte permanent palestinske tilstedeværelse. IDF destruerte da infrastruktur for vann og samferdsel. I 2023 orienterte IDF de rundt 1000 gjenværende innbyggerne om at de ville bli tilbudt flytting til nye boliger. Fra palestinsk side har Israel blitt beskyldt for å bruke etableringen av skytefelt som et skalkeskjul for etablering av nye israelske bosettinger. Det har vært en rekke voldelig sammenstøt mellom palestinere i Masafer Yatta og innbyggere fra de nærliggende israelske bosettingene Avigail og Havat Maon. Masafer Yatta er åsted for den Oscar-vinnende dokumentarfilmen No Other Land. Referanser